2022 6 30
LT
Europos Sąjungos oficialusis leidinys
C 251/89 2021 m. gruodžio 15 d., trečiadienis
G. kadangi organizuotos nusikalstamos grupuotės gerai bendrininkauja tarpvalstybiniu lygiu ir tarpetniniu požiūriu, palyginti su Vakarų Balkanų šalių policija ir teisminėmis institucijomis, kurioms skubiai reikia pagerinti savo veiklos koordinavimą; H. kadangi organizuoto nusikalstamumo grupės bendradarbiauja su teroristinėmis grupuotėmis, veikiančiomis Europos kaimynystėje esančiose šalyse, vykdydamos tokią veiklą kaip prekyba žmonėmis, neteisėtas migrantų gabenimas, artefaktų kontrabanda ir pinigų plovimas; I. kadangi siekiant panaikinti organizuotą nusikalstamumą labai svarbios yra suderintos teisinės sistemos ir veiksmingas jų įgyvendinimas, nepriklausomos kovos su korupcija ir nusikalstamumu institucijos ir tikra politinė valia; J. kadangi pagal Jungtinių Tautų narkotikų kontrolės ir nusikalstamumo prevencijos biuro (UNODC) ataskaitą „Organizuoto nusikalstamumo Vakarų Balkanuose vertinimas“ baudžiamasis persekiojimas ir apkaltinamieji nuosprendžiai dažniausiai taikomi nusikalstamoms organizacijoms priklausantiems žemiausios grandies nariams, o tų organizacijų lyderiai Vakarų Balkanuose dažniau mėgaujasi nebaudžiamumu; K. kadangi pilietinės visuomenės organizacijos (PVO) įsitvirtino kaip svarbūs suinteresuotieji subjektai kovojant su organizuotu nusikalstamumu ir korupcija visame regione ir atlieka esminį vaidmenį, visų pirma stebint ir vertinant kovos su korupcija politiką; L. kadangi siekiant parengti geresnį ir veiksmingą politinį reagavimą į organizuotą nusikalstamumą ir korupciją regione reikia daugiau mokslinių tyrimų ir patikimesnių duomenų apie organizuotą nusikalstamumą; M. kadangi siekiant užkirsti kelią nusikalstamumui ir propaguoti teisėtumo kultūrą pagrindinį vaidmenį atlieka švietimas; N. kadangi kai kuriose valstybėse Vakarų Balkanuose susiformavusių organizuoto nusikalstamumo grupių keliama grėsmė buvo panaudota kaip argumentas prieš stojimą į ES, todėl šis klausimas turėtų būti tinkamai sprendžiamas, kad būtų toliau daroma Vakarų Balkanų šalių stojimo į ES proceso pažanga; O. kadangi Vakarų Balkanų šalys, siekdamos atitikti narystės ES kriterijus, turi įgyvendinti išsamias reformas svarbiausiose srityse ir pasiekti konkrečių rezultatų teismų reformų ir kovos su korupcija bei organizuotu nusikalstamumu srityse; P. kadangi teisinės valstybės stiprinimas bei kova su korupcija ir organizuotu nusikalstamumu yra 2018 m. ES ir Vakarų Balkanų strategijos pagrindas; Q. kadangi naudojant Pasirengimo narystei pagalbos priemonę (PNPP II) projektams, susijusiems su kova su organizuotu nusikalstamumu Vakarų Balkanuose, buvo skirta apie 64 mln. EUR, jais buvo finansuota daugybė nacionalinių ir daugiašalių projektų, kuriais remiamas veiksmingesnis teisingumo vykdymas organizuoto nusikalstamumo ir korupcijos bylose Vakarų Balkanuose, be kita ko, atliekant teismo procesų stebėseną; kadangi pagal PNPP III taip pat numatyti konkretūs tikslai parengti veiksmingas priemones, kuriomis siekiama užkirsti kelią organizuotam nusikalstamumui, prekybai žmonėmis ir neteisėtais šaunamaisiais ginklais, prekybai narkotikais ir pinigų plovimui bei kovoti su jais;
Bendra padėtis 1. pabrėžia, kad organizuotas nusikalstamumas ir korupcija visų pirma labiausiai kenkia Vakarų Balkanų šalių piliečiams, nes paminama jų teisė į saugumą ir socialinę sanglaudą, taip pat žlugdomas jų pasitikėjimas demokratine sistema, sukuriamos kliūtys vykdyti demokratines reformas ir trukdoma stojimo procesui, kartu darant galimą ir faktinį neigiamą poveikį ES valstybių narių saugumui ir stabilumui; 2. pabrėžia, kad iš Vakarų Balkanų šalių atimant stojimo į Europos Sąjungą perspektyvą padėtis organizuoto nusikalstamumo srityje tik blogėja, ir kad šią padėtį galima pagerinti skatinant integracijos į ES procesą ir bendradarbiavimą su valstybėmis narėmis; pabrėžia, kad kova su organizuotu nusikalstamumu ir integracijos į ES skatinimas yra vienas kitą papildantys procesai, todėl reikia paspartinti integracijos į ES procesą; 3. mano, kad vizų režimo liberalizavimo Kosovui susiejimas su kova su organizuotu nusikalstamumu yra neproduktyvus, nes izoliacija skatina nusikalstamą veiklą; dar kartą pabrėžia, kad Kosovas įvykdė visus vizų režimo liberalizavimo kriterijus, ir ragina Tarybą nedelsiant liberalizuoti vizų režimą;